Document ID: 32004R2113

NARIADENIE KOMISIE (ES) č. 2113/2004
z 10. decembra 2004,
ktorým sa mení a dopĺňa nariadenie (ES) č. 1943/2003, ktorým sa stanovujú pravidlá pre uplatňovanie nariadenia Rady (ES) č. 2200/96 pokiaľ ide o pomoc skupinám výrobcov, ktorým bolo udelené predbežné uznanie
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2200/96 z 28. októbra 1996 o spoločnej organizácii trhu s ovocím a zeleninou (1), najmä na jeho článok 48,
keďže:
(1)
Článok 4 nariadenia Komisie (ES) č. 1943/2003 (2) ustanovuje, že pomoc na pokrytie investičných nákladov spojených s vykonaním opatrení v uznávacích programoch, uvedená v článku 14 ods. 2 písmeno b) nariadenia (ES) č. 2200/96, sa prideľuje iba vo forme špeciálnych pôžičiek. Vzhľadom na skúsenosti získané v posledných rokoch, a najmä na ťažkosti, na ktoré narážali členské štáty pri zavádzaní takejto pomoci, pričom príjemcom garantovali úroveň príspevku Spoločenstva na oprávnené investičné náklady stanovené v článku 8 tohto nariadenia, je vhodné, aby sa umožnilo poskytovanie priamej pomoci vo forme kapitálu.
(2)
V dôsledku toho je potrebné zmeniť a doplniť nariadenie (ES) č. 1943/2003.
(3)
Opatrenia uvedené v tomto nariadení sú v súlade so stanoviskom Riadiaceho výboru pre čerstvé ovocie a zeleninu,
PRIJALA TOTO NARIADENIE:
Článok 1
Nariadenie (ES) č. 1943/2003 sa mení a dopĺňa takto:
1.
Článok 4 sa mení a dopĺňa takto:
a)
názov sa nahrádza takto:
„Článok 4
Investičná pomoc potrebná na uznanie“.
b)
v odseku 1 sa prvý pododsek nahrádza takto:
„Na pokrytie časti investičných nákladov spojených s vykonaním opatrení v uznávacích programoch uvedených v článku 16 nariadenia (ES) č. 1432/2003, sa pomoc uvedená v článku 14 ods. 2 písmeno b) nariadenia (ES) č. 2200/96 udeľuje:
a)
priamo, ako kapitálový grant alebo
b)
nepriamo, prostredníctvom úverových inštitúcií, vo forme špeciálnych pôžičiek.“
.
2.
V článku 8 ods. 2 sa prvý pododsek nahrádza takto:
„Príspevok Spoločenstva na pomoc uvedenú v článku 4, vyjadrenú ako kapitálový grant alebo kapitálovo-grantový ekvivalent, nemôže prevýšiť percento vzhľadom na oprávnené investičné náklady uvedené v článku 4:
-
50 % v regiónoch spadajúcich pod ciele 1 a 2, ktoré sú uvedené článku 1 nariadenia (ES) č. 1260/1999,
-
30 % v ostatných regiónoch.“
.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 10. decembra 2004

Labels: 15
19
5
6